สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 20 ต.ค.59
20 ต.ค. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (19 ต.ค.) หลังจากราคาน้ำมันดิบทะยานขึ้นกว่า 2% ซึ่งช่วยหนุนหุ้นกลุ่มพลังงานดีดตัวขึ้นด้วย นอกจากนี้ ผลประกอบการที่แข็งแกร่งของมอร์แกน สแตนลีย์ ยังช่วยกระตุ้นให้มีแรงซื้อส่งเข้าหนุนหุ้นกลุ่มการเงินอย่างคึกคัก
ดัชนีเฉลี่ยอุตสาหกรรมดาวโจนส์ปิดที่ 18,202.62 จุด เพิ่มขึ้น 40.68 จุด หรือ +0.22% ดัชนี NASDAQ ปิดที่ 5,246.41 จุด เพิ่มขึ้น 2.57 จุด หรือ +0.05% ดัชนี S&amp;P500 ปิดที่ 2,144.29 จุด เพิ่มขึ้น 4.69 จุด หรือ +0.22%
 
ตลาดหุ้นยุโรปปิดปรับตัวขึ้น เมื่อคืนนี้ (19 ต.ค.) เนื่องจากนักลงทุนเข้าซื้อหุ้นกลุ่มพลังงานอย่างคึกคัก หลังจากราคาน้ำมันดิบ WTI ทะยานขึ้นกว่า 2% อันเนื่องมาจากความหวังที่ว่า กลุ่มประเทศผู้ส่งออกน้ำมัน (โอเปก) จะสามารถบรรลุข้อตกลงปรับลดกำลังการผลิตได้ตามแผน ในการประชุมเดือนหน้านี้
ดัชนี Stoxx Europe 600 ปรับตัวขึ้น 0.3% ปิดที่ 343.64 จุด
ดัชนี CAC-40 ตลาดหุ้นฝรั่งเศสปิดที่ 4,520.30 จุด เพิ่มขึ้น 11.39 จุด หรือ +0.25%  ดัชนี DAX ตลาดหุ้นเยอรมันที่ 10,645.68 จุด เพิ่มขึ้น 14.13 จุด หรือ +0.13% ดัชนี FTSE 100 ตลาดหุ้นลอนดอนปิดที่ 7,021.92 จุด เพิ่มขึ้น 21.86 จุด หรือ +0.31%
 
ตลาดหุ้นลอนดอนปิดปรับตัวขึ้น เมื่อคืนนี้ (19 ต.ค.) เพราะได้รับปัจจัยหนุนจากแรงซื้อหุ้นกลุ่มค้าปลีก
ดัชนี FTSE 100 ปิดปรับตัวขึ้น 21.86 จุด หรือ 0.31% แตะที่ 7,021.92 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น กว่า 2% เมื่อคืนนี้ (19 ต.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐปรับตัวลงในสัปดาห์ที่แล้ว ซึ่งข้อมูลดังกล่าวช่วยให้นักลงทุนคลายความวิตกกังวลเกี่ยวกับภาวะน้ำมันล้นตลาด นอกจากนี้ ตลาดยังได้รับแรงหนุนจากความหวังที่ว่า กลุ่มประเทศผู้ส่งออกน้ำมัน (โอเปก) จะสามารถบรรลุข้อตกลงปรับลดกำลังการผลิตได้ตามแผน ในการประชุมเดือนหน้า
สัญญาน้ำมันดิบ WTI ส่งมอบเดือนพ.ย.พุ่งขึ้น 1.31 ดอลลาร์ หรือ 2.6% ปิดที่ 51.60 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค.เพิ่มขึ้น 99 เซนต์ หรือ 1.9% ปิดที่ 52.67 ดอลลาร์/บาร์เรล
 
สัญญาทองคำตลาดนิวยอร์กปิดปรับตัวขึ้น เมื่อคืนนี้ (19 ต.ค.) ทำสถิติปิดบวกติดต่อกัน 3 วันทำการ เนื่องจากสกุลเงินดอลลาร์สหรัฐที่อ่อนค่าลงอย่างต่อเนื่องนั้น ยังคงปัจจัยที่ช่วยกระตุ้นแรงซื้อทองคำ
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 7 ดอลลาร์ หรือ 0.55% ปิดที่ระดับ 1,269.9 ดอลลาร์/ออนซ์ 
สัญญาโลหะเงินส่งมอบเดือนธ.ค.เพิ่มขึ้น 2.5 เซนต์ หรือ 0.14% ปิดที่ 17.663  ดอลลาร์/ออนซ์
สัญญาพลาตินัมส่งมอบเดือนม.ค.ลดลง 3 ดอลลาร์ หรือ 0.32% ปิดที่ 943.5 ดอลลาร์/ออนซ์
สัญญาพัลลาเดียมส่งมอบเดือนธ.ค.ร่วงลง 3.90 ดอลลาร์ หรือ 0.6% ปิดที่ 643.50 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเยน ในการซื้อขายที่ตลาดนิวยอร์กเมื่อคืนนี้ (19 ต.ค.) หลังจากสหรัฐเปิดเผยข้อมูลตัวเลขสร้างบ้านที่ปรับตัวลงแตะระดับต่ำสุดนับตั้งแต่เดือนมี.ค.ปีที่แล้ว
ดอลลาร์สหรัฐอ่อนค่าลงเมื่อเทียบกับเยนที่ระดับ 103.38 เยน จากระดับ 103.87 เยน และลดลงเมื่อเทียบฟรังก์สวิส ที่ระดับ 0.9896 ฟรังก์ จากระดับ 0.9901 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3126 ดอลลาร์แคนาดา จากระดับ 1.3119 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.0966 ดอลลาร์สหรัฐ จากระดับ 1.0982 ดอลลาร์สหรัฐ ในขณะที่เงินปอนด์ลดลงแตะระดับ 1.2274 ดอลลาร์สหรัฐ จากระดับ 1.2295 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7717 ดอลลาร์สหรัฐ จากระดับ 0.7667 ดอลลาร์สหรัฐ